Полско радио

Полско радио (на полски Polskie Radio (PR) – еднолично дружество на Държавната хазна (Skarb Państwa) със седалище във Варшава, чиято цел е да изпълнява задачите на обществената радиофония в Полша. Реализира излъчването на радиопрограми с общонационален и международен обхват. Функционират също така седемнадесет регионални радиостанции на Полското радио – самостоятелни дружества, които не са подчинени на Полско радио АД (Polskie Radio S.A.). История на Полското радио Периодът между войните Първото радиопредаване се излъчва от станцията на Полското радиотехническо дружество (Polskie Towarzystwo Radiotechniczne) във Варшава на 1 февруари 1925 на средни вълни (385 m) от студио във Варшава на ул. „Нарбута“ 25.Това е пробна програма и технически експеримент, който предхожда официалното създаване на 18 август 1925 на дружеството с ограничена отговорност „Полско радио“. Основатели на станцията са Зигмунт Хамец и Тадеуш Суловски. Дружеството разполага с монополна концесия за излъчване на радиопрограма на територията на цяла Полша. На 24 февруари 1925 варшавският печат започва да публикува радиопрограми. Полското радио започва редовно излъчване на 18 април 1926 в 17:45 часа с думите: „Ало, ало, Полско радио Варшава, вълна 480“, произнесени от първата му говорителка Янина Щомпкувна. Първото предаване е посветено на музиката на Фредерик Шопен. Седалището на Полското радио се намира в сградата на Земеделското кредитно дружество (Towarzystwo Kredytowe Ziemiańskie) на ул. „Кредитова“, а сигналът се излъчва чрез антена, разположена на ул. „Нарбута“ 29. През 1927 предаванията се излъчват от форта на ул. „Рацлавицка“, където върху две 75-метрови мачти е опъната 130-метрова антена. През 1929 радиостанцията се премества в преустроената сграда на Съюза на търговските и канцеларските служители (Związek Pracowników Handlowych i Biurowych) на ул. „Зелна“ 25. През 1927 Полското радио става първото в света радио с международен обмен на програми. През 1929 на радиото е предоставена нова концесия. През май 1931 е създадена предавателната станция в Рашин с мощност 120 kW –най-силната в Европа по онова време, Станцията покрива със своя обхват около 90% от територията на тогавашна Полша. Между две мачти с височина 200 м там е опъната антена с дължина 280 м. В началния период на дейността на радиото програмата се излъчва само по няколко часа вечер. През втората половина на 30-те години на XX век тя вече се излъчва през целия ден – от 6:15 сутринта до полунощ. По-голямата част от ефирното време е запълнено с музика. Полското радио поддържа собствени хорове, камерни състави и оркестри. Най-известен е Симфоничният оркестър на Полското радио във Варшава (понастоящем Национален симфоничен оркестър на Полското радио в Катовице) под диригентството на Гжегож Фителберг. На проведената на 19 юни 1933 конференция в Люцерн на Полша са предоставени следните честоти ( в сила от 15 януари 1934). Варшава I – 230 kHz – 120 kW Вилнюс – 536 kHz – 16 kW Катовице – 758 kHz – 12 kWLwów – 795 kHz – 16 kW Познан – 868 kHz – 1,7 kW Пинск – 1339 kHz – 5 kW Лодз – 1348 kHz – 1,7 kW Краков – 1366 kHz – 1,7 kW Торун – 1366 kHz – 2 kW Варшава II – 1384 kHz – 2 kW На конференцията в Монтрьо на 15 април 1939 на Полша са предоставени следните честоти (предвидено да влязат в сила от 4 март 1940). Варшава I – 223,5 kHz – 300 kW Луцк – 422 kHz – 20 kW Вилнюс – 534 kHz – 50 kW Барановиче – 652 kHz – 50 kW Катовице – 852 kHz – 50 kW Лвов – 907 kHz – 50 kW Познан – 970 kHz – 50 kW Торун – 1150 kHz – 24 kW Краков – 1168 kHz – 10 kW Келце – 1465 kHz – 10 kW Люблин – 1465 kHz – 10 kW Станиславов – 1465 kHz – 10 kW Бялисток – 1483 kHz – 10 kW Гдиня – 1483 kHz – 10 kW Лодз – 1483 kHz – 10 kW Брест на Буг – 1546 kHz – 11 kW Варшава II – 1546 kHz – 10 kW Глембоке – 1546 kHz – 10 kW През 1939 Полското радио има около 1200 служители в цяла Полша. Според баланса към 1 април 1939 имуществото на дружеството възлиза на над 23 млн. злоти. Годишните приходи на Полското радио надхвърлят 20 млн. злоти, като по-голямата част идва от абонаментни такси. Броят на абонатите за периода 1935–1939 се изчислява на около 1,1 милиона. В междувоенния период започва интензивно развитие на радиоразпръскването в страната и стартира производството на полски радиоприемници. Полското радио представя модерен и висок художествен стандарт и привлича изявени умове и таланти – писатели, диригенти и актьори. Сред служителите и сътрудниците на Полското радио се отикрояват: Ян Парадовски, Януш Корчак, Зенон Кашидовски, Йежи Шанявски, Ярослав Ивашкевич, Мария Домбровска, Мария Кунцевичова, Гжегож Фителберг, Владислав Шпилман, Александер Зелчверович. Втора световна война На 6 септември 1939 е разрушена предавателната станция в Рашин, но още на 7 септември започва излъчване станцията „Варшава II“, създадена по разпореждане на командващия отбраната на Варшава ген. Валериан Чума и гражданския комендант на столицата, президента Стефан Стажински. „Варшава II“ излъчва речите на Стефан Стажински, предава новини от света, информира слушателите за събитията в столицата и съобщава въздушни тревоги. На 30 септември нацистките власти поемат контрола над радиостанцията, конфискуват приемниците и забраняват на поляците да слушат радио. На 1 октомври 1939 Полското радио преминава към нелегална дейност. Следвоенен период След Втората световна война Полското радио възобновява дейността си през 1944 в Люблин. През 1945 започва редовно излъчване във Варшава, а през следващите години се възстановяват разрушените станции и се изграждат нови. През 1949 институцията е реорганизирана като централен държавен орган и започва национално излъчване на два канала. През 50-те и 60-те години радиото преживява интензивно творческо и техническо развитие, участва в международни конкурси (Prix Italia), създава Експериментално студио за електронна музика и стартира нови програми, включително Програма III. През 70-те години се изгражда мощна инфраструктура (включително най-високата радиомачта в света в Константинов), създават се популярни предавания на живо, а през 1976 започва излъчване образователната Програма IV. След промените През август 1991 се срутва радиомачтата в Константинов. Тя е заменена от модернизираната през 1992 радиостанция в Рашин. На 29 декември 1992 Сеймът приема Закона за радиото и телевизията. Решено е Държавната организационна единица „Полско радио и телевизия“ да бъде разделена на деветнадесет независими дружества: телевизията остава едно дружество, а радиото е разделено на Полско радио АД, излъчващо национални програми, и седемнадесет регионални дружества. На 31 декември 1993 Полското радио става акционерно дружество на Държавната хазна: в търговския регистър при Районния съд за столичния град Варшава е вписано Дружеството на Държавната хазна „Полско радио АД“. През 1994 са създадени : Информационна радио агенция (Informacyjna Agencja Radiowa (IAR), Радио център за народна култура (Radiowe Centrum Kultury Ludowej) и Полско радио Бис (Polskie Radio Bis) – наследник на Програма IV[4]. През същата година Полско радио АД се присъединява към Европейският съюз за радио и телевизия (EBU). На 28 септември 2005, послучай осемдесетата годишнина от създаването си, Полското радио получава Златен медал „Заслужил за културата Gloria Artis“ . През същата година е отличено и с Наградата на столичния град Варшава. В края на юли 2010, по случай 85-ата годишнина, е пуснат интернет сайтът moje.polskieradio.pl. На 17 декември същата година се провежда гала „mojepolskieradio.pl“, която бележи кулминацията на честванията на 85-ата годишнина на Полското радио. Специален гост на събитието е британският музикант Стинг, който пее на сцената заедно с Оркестъра на Полското радио. Съорганизатор на събитието е Програма Втора на Полската телевизия (TVP2). На 27 декември 2010 е пуснат информационен интернет канал. Polskie Radio 24. На 25 септември 2011 тържествено е открито ново концертно студио „Владислав Шпилман“ Szpilmana. Пианистът е свързан с Полското радио от 1935.. На 16 ноември 2012 институцията е отличена със Златен медал „За заслуги за отбраната на страната“. На 27 декември 2023 министърът на културата и националното наследство, във връзка с вето на президента по въпроса за финансирането на дружеството, го поставя в ликвидация. На 8 април 2024 Районният съд за столицата Варшава утвърждава в Националния съдебен регистър решението за обявяване на Полското радио в състояние на ликвидация. На 18 август 2025 Полска поща пуска в обращение пощенска марка, увековечаваща 100-годишнината на Полското радио. В памет на поколенията С решение на Сейма на Република Полша от 26 септември 2025 2026 година е обявена за „Година на Полското радио“. Източници